KOMISJONI ARUANNE EUROOPA PARLAMENDILE JA NÕUKOGULE, mis käsitleb komisjonile vastavalt Euroopa Parlamendi ja nõukogu 16. novembri 2011. aasta määrusele (EL) nr 1173/2011 eelarvejärelevalve tõhusa rakendamise kohta euroalal antud delegeeritud õigusaktide vastuvõtmise õiguse kasutamist /* COM/2014/0393 final */





KOMISJONI ARUANNE EUROOPA PARLAMENDILE JA NÕUKOGULE, mis käsitleb komisjonile vastavalt Euroopa Parlamendi ja nõukogu 16. novembri 2011. aasta määrusele (EL) nr 1173/2011 eelarvejärelevalve tõhusa rakendamise kohta euroalal antud delegeeritud õigusaktide vastuvõtmise õiguse kasutamist 1. SISSEJUHATUS Euroopa Parlamendi ja nõukogu määrus (EL) nr 1173/2011 eelarvejärelevalve tõhusa rakendamise kohta euroalal[1] on üks nendest kuuest õigusaktist, millest koosneb majanduse juhtimise pakett. Tervikuna on majanduse juhtimise paketi eesmärk täita lüngad ja kõrvaldada puudused, mis on kindlaks tehtud ELi majanduse juhtimise süsteemis ja mis on ELi riikides levinud majanduskriisi osaliseks põhjuseks. Määrusega (EL) nr 1173/2011 antakse komisjonile õigus võtta vastu delegeeritud õigusakte teatavate menetluste puhul, mis on seotud karistustega statistika manipuleerimise korral. Eelkõige on komisjonil õigus kehtestada üksikasjalikud eeskirjad, mis käsitlevad uurimismenetlusi koos sõnaselgelt määratletud meetmetega. Need komisjonile delegeeritud õigused näitavad, et on toimunud nihe majandus- ja rahandusalase koostöö, sh karistusmehhanismide tugevama järelevalve suunas. 2. ÕIGUSLIK ALUS Käesolevat aruannet nõutakse määruse (EL) nr 1173/2011 artikli 11 lõike 2 kohaselt. Kõnealuse sätte kohaselt delegeeritakse volitus võtta vastu delegeeritud õigusakte komisjonile kolmeks aastaks alates 13. detsembrist 2011 ning komisjon peab esitama delegeeritud volituste kohta aruande. 3. DELEGEERITUD VOLITUSTE RAKENDAMINE Volituste rakendamist peeti vajalikuks, et täiendada eeskirju, mis käsitlevad statistika manipuleerimise korral kehtestatavaid trahve ja ebaõige teabe võimaliku esitamise korral järgitavat uurimismenetlust (nagu kirjeldatud määruse (EL) nr 1173/2011 artikli 8 lõikes 3). Määruse (EL) nr 1173/2011 artikli 8 lõike 1 kohaselt võib nõukogu komisjoni soovituse alusel otsustada määrata liikmesriigile trahvi, kui liikmesriik tahtlikult või raske hooletuse tõttu esitab ebaõiget teavet eelarvepuudujääki ja võlga käsitlevate andmete kohta. Lisaks tuleneb määruse artikli 8 lõikest 3, et komisjon võib teha kõiki uurimistoiminguid, mis on vajalikud sellise ebaõige teabe esitamise fakti tuvastamiseks. Määruse (EL) nr 1173/2011 artikli 8 lõike 4 kohaselt on komisjonil õigus võtta vastu delegeeritud õigusakte, mis käsitlevad lõikes 1 osutatud trahvisumma kehtestamise üksikasjalikke kriteeriume; lõikes 3 osutatud uurimise üksikasjalikke menetlusnorme, kaasnevaid meetmeid ja uurimisest aruandmist ning üksikasjalikke menetlusnorme, mille eesmärk on tagada kaitseõigus, toimikuga tutvumise õigus, õigus esindajale ja konfidentsiaalsus, ning ajalisi sätteid ja lõikes 1 osutatud trahvisummade kogumist. Komisjon on vastu võtnud ühe delegeeritud otsuse uurimiste ja trahvide kohta, et hõlmata kõiki aspekte, millega seoses talle on antud õigus võtta vastu delegeeritud õigusakte: komisjoni 29. juuni 2012. aasta delegeeritud otsus 2012/678/EL uurimiste ja trahvide kohta statistika manipuleerimise korral, millele on osutatud Euroopa Parlamendi ja nõukogu määruses (EL) nr 1173/2011 eelarvejärelevalve tõhusa rakendamise kohta euroalal.[2] Osapooled pidasid konsultatsioone delegeeritud otsuse eelnõu osas koos liikmesriikide ekspertidega, kes olid kutsutud kahele jaanuaris ja märtsis 2012 korraldatud ekspertide kohtumisele. Komisjon võttis delegeeritud õigusakti vastu 29. juunil 2012 ja teatas sellest Euroopa Parlamendile ja nõukogule. 2012. aasta juulis leidis osa liikmesriike, et õigusakti analüüsimiseks on vaja rohkem aega. 24. juulil otsustas nõukogu seetõttu pikendada vastuväidete esitamise perioodi kahe kuu võrra (lisaks võimaldatud kahekuulisele standardtähtajale), nagu on sätestatud määruse (EL) nr 1173/2011 artikli 11 lõikes 5. Euroopa Parlament ega nõukogu ei esitanud nelja kuu jooksul delegeeritud õigusakti suhtes vastuväiteid. Pärast kahekuulise lisatähtaja möödumist avaldati delegeeritud õigusakt Euroopa Liidu Teatajas ja see jõustus 26. novembril 2012. 4. KOKKUVÕTE Komisjon on nõuetekohaselt kasutanud oma delegeeritud volitusi ning kutsub Euroopa Parlamenti ja nõukogu üles käesolevat aruannet arvesse võtma. [1] ELT L 306, 23.11.2011, lk 1. [2] ELT L 306, 6.11.2012, lk 21.